Serhou Guirassy

Serhou Yadaly Guirassy (s. 12. maaliskuuta 1996 Arles, Ranska) on ranskalaissyntyinen guinealainen jalkapalloilija. Hän edustaa Saksan Bundesliigassa pelaavaa Borussia Dortmundia ja on pelipaikaltaan hyökkääjä.
Seurajoukkueura.
Laval (2013–2015).
Guirassy nousi Stade Lavallois'n junioreista seuran edustusjoukkueeseen ensimmäistä kertaa 18. lokakuuta 2013, kun hän pelasi 15 minuuttia Ligue 2:n ottelussa Le Havrea vastaan. Guirassy pelasi Lavalissa vuosina 2013–2015 yhteensä 38 ottelua ja teki niissä seitsemän maalia.
Lille ja Auxerre (2015–2016).
Heinäkuussa 2015 Guirassy siirtyi Lilleen 1,5 miljoonan euron siirtosummalla. Hän pelasi syyskaudella 2015 Lillessä kahdeksan Ligue 1:n ottelua. Guirassy pelasi myös yhden Ranskan liigacupin ottelun 28. lokakuuta 2015 Troyesia vastaan. Ottelu päättyi Lillen 2–1-voittoon ja Guirassy teki 57. minuutilla ottelun voittomaalin. Guirassy pelasi kevätkauden 2016 lainalla AJ Auxerressa, jossa hän pelasi 16 Ligue 2:n ottelua ja teki kahdeksan maalia.
1. FC Köln (2016–2019).
Guirassy siirtyi heinäkuussa 2016 saksalaisseura 1. FC Kölniin nelivuotisella sopimuksella. Ensimmäisellä kaudellaan Kölnissä Guirassy pelasi kuusi bundesliigaottelua. Seuraavalla kaudella hän pelasi 15 bundesliigaottelua ja teki neljä maalia Kölnin pudotessa kauden päätteeksi 2. Bundesliigaan. Guirassy debytoi kaudella 2017–2018 Eurooppa-liigassa, jossa hän pelasi viisi ottelua ja teki kaksi maalia. Syyskaudella 2018 hän teki 2. Bundesliigassa kaksi maalia pelaamassaan 16 ottelussa.
Amiens (2019–2020).
Tammikuussa 2019 Guirassy siirtyi ranskalaiseen Amiensiin loppukauden mittaisella lainasopimuksella, johon sisältyi myös osto-optio. Guirassy pelasi Amiensissa 13 ottelua kevätkaudella 2019 ja teki kolme maalia. Amiens käytti lainasopimukseen sisältyneen osto-option ja Guirassy siirtyi seuraan pysyvästi kesällä 2019. Hän pelasi kaudella 2019–2020 Ligue 1:ssä 23 ottelua, joissa hän teki yhdeksän maalia. Amiens putosi kauden päätteeksi Ligue 1:stä.
Rennes (2020–2022).
Elokuussa 2020 Guirassy siirtyi viisivuotisella sopimuksella Rennesiin. Siirtosummaksi uutisoitiin 15 miljoonaa euroa. Hän pelasi vuosina 2020–2022 Rennesissä 65 Ligue 1 -ottelua, joissa hän teki 19 maalia. Hän debytoi ensimmäisellä Rennes-kaudellaan Mestarien liigassa, jossa hän pelasi neljä alkulohko-ottelua ja teki kaksi maalia. Hän pelasi kaudella 2021–2022 myös Konferenssiliigassa ja teki turnauksen seitsemässä ottelussa kaksi maalia. Guirassy teki uransa ensimmäisen hattutempun maaliskuussa 2022 Ligue 1:n ottelussa Metziä vastaan.
VfB Stuttgart (2022–2024).
Guirassy siirtyi syyskuussa 2022 yksivuotisella lainasopimuksella saksalaiseen VfB Stuttgartiin. Guirassy teki kaudella 2022–2023 Bundesliigassa 22 ottelussa 11 maalia. Lainasopimukseen kuului 9 miljoonan euron osto-optio, jonka Stuttgart käytti kauden päätteeksi. Kaudella 2023–2024 Guirassy pelasi 28 bundesliigaottelua, kun Stuttgart sijoittui sarjassa toiseksi. Hän oli 28 maalillaan sarjan toiseksi paras maalintekijä Harry Kanen jälkeen. Guirassy palkittiin Bundesliigan kuukauden pelaajana syyskuussa 2023 ja maaliskuussa 2024. Hänet valittiin toukokuussa 2024 myös Bundesliigan kauden tähdistöjoukkueeseen.
Borussia Dortmund (2024–).
Heinäkuussa 2024 Guirassy siirtyi Stuttgartista saman sarjan Borussia Dortmundiin nelivuotisella sopimuksella. Dortmund maksoi hänestä 17,5 miljoonan euron siirtokorvauksen. Guirassy teki ensimmäisen maalinsa Dortmundin pelaajana 18. syyskuuta 2024 Mestarien liigan kauden 2024–2025 avausottelussa Club Bruggea vastaan. Hän teki hattutempun 15. huhtikuuta 2025 Mestarien liigan puolivälierien toisessa osaottelussa FC Barcelonaa vastaan. Yhteensä hän pelasi Mestarien liigassa 14 ottelua kaudella 2024–2025 ja oli 13 maalillaan sen paras maalintekijä yhdessä FC Barcelonan Raphinhan kanssa. Bundesliigassa Guirassy pelasi 30 ottelua ja teki niissä 21 maalia. Ottelussa Union Berliniä vastaan 22. helmikuuta 2025 hän teki neljä maalia. Kesän 2025 seurajoukkueiden MM-kilpailuissa hän pelasi viisi ottelua ja teki neljä maalia. 
Maajoukkueura.
Guirassy pelasi vuosina 2012–2016 synnyinmaansa Ranskan juniorimaajoukkueissa. Hän edusti Ranskaa alle 19-vuotiaiden EM-kilpailuissa 2015, joissa hän pelasi neljä ottelua ja teki yhden maalin.
Guirassy siirtyi maaliskuussa 2022 edustamaan miesten tasolla vanhempiensa kotimaata Guineaa. Hän debytoi Guinean maajoukkueessa 25. maaliskuuta 2022 ystävyysottelussa Etelä-Afrikkaa vastaan. Guirassy edusti Guineaa Afrikan-mestaruuskilpailuissa 2023, joissa hän pelasi kolme ottelua. Hän on elokuun puoleenväliin 2025 mennessä pelannut 24 A-maaottelua, joissa hän on tehnyt yhdeksän maalia.